PATVIRTINTA

Biržų rajono savivaldybės administracijos

direktoriaus 2022 m. lapkričio 28 d.

įsakymu Nr. A-1100

**BIRŽŲ RAJONO SAVIVALDYBĖS ADMINISTRACIJOS**

**SMURTO IR PRIEKABIAVIMO PREVENCIJOS POLITIKOS**

**APRAŠAS**

1. **SKYRIUS**

BENDROSIOS NUOSTATOS

1. Biržų rajono savivaldybės administracijos (toliau – Administracija) smurto ir priekabiavimo prevencijos politikos aprašo (toliau – Aprašas) tikslas – numatyti ir įgyvendinti efektyvias ir veiksmingas prevencijos priemones, siekiant apsaugoti Administracijos darbuotojus nuo smurto ir priekabiavimo bei padėti darbuotojams aiškiai ir tiksliai suprasti galimas smurto ir priekabiavimo apraiškas, atpažinti jų požymius bei žinoti teisinės gynybos būdus.
2. Šiuo aprašu siekiama sukurti tokią darbo aplinką, kurioje darbuotojas ar darbuotojų grupė nepatirtų priešiškų, neetiškų, žeminančių, agresyvių, užgaulių, įžeidžiančių veiksmų, kuriais kėsinamasi į darbuotojo ar darbuotojų grupės garbę ir orumą, fizinį ar psichologinį neliečiamumą ar kuriais siekiama darbuotoją ar darbuotojų grupę įbauginti, sumenkinti ar įstumti į beginklę ir bejėgę padėtį.
3. Šis aprašas taikomas visiems Administracijos darbuotojams – nepriklausomai nuo jų užimamų pareigų, darbo santykių pobūdžio ar sudarytos darbo sutarties rūšies.

**II SKYRIUS**

**SĄVOKOS**

1. Apraše vartojamos sąvokos:
   1. ***Atsakingas asmuo*** – Administracijos direktoriaus paskirtas asmuo, atsakingas už smurto ir priekabiavimo prevenciją Administracijoje ir nustatyta tvarka nagrinėjantis smurto ir priekabiavimo atvejį arba organizuojantis smurto ir priekabiavimo atvejo nagrinėjimą;
   2. ***Darbdavys*** – Administracija;
   3. ***Darbuotojas*** – Administracijos valstybės tarnautojas ir darbuotojas, dirbantis pagal darbo sutartį;
   4. ***Komisija*** – Administracijos direktoriaus įsakymu sudaryta komisija, nagrinėjanti smurto ir priekabiavimo atvejį;
   5. ***Nukentėjusysis*** – Administracijos darbuotojas, patyręs ar galimai patyręs smurtą ir priekabiavimą;
   6. ***Grėsmė*** – gresianti padėtis, pavojus, įskaitant įvairius grėsmingus įvykius;
   7. ***Pranešimas*** – žodinis arba rašytinis informacijos pateikimas apie smurtą ir priekabiavimą;
   8. ***Smurtas ir priekabiavimas*** – vieno ar kelių asmenų nepriimtinas elgesys, galintis pasireikšti įvairiomis formomis, kurių vienos nustatomos lengviau negu kitos, tai elgesys, kai vienas ar daugiau vadovų ar darbuotojų siekia įžeisti arba įžeidžia darbuotojo orumą, siekia daryti arba daro neigiamą įtaką jo emocinei sveikatai ir (arba) siekia sukurti arba sukuria priešišką darbo aplinką;
   9. ***Smurtas*** – asmens (-ų) padaromas tyčinis fizinis, psichinis, seksualinis, ekonominis poveikis, susijęs su darbu, dėl kurio darbuotojas patiria arba gali patirti neturtinę ar turtinę žalą;
   10. ***Priekabiavimas*** – nepageidaujamas elgesys, kai lyties, rasės, tautybės, pilietybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, lytinės orientacijos, negalios, etninės priklausomybės, religijos pagrindu siekiama įžeisti arba įžeidžiamas asmens orumas ir siekiama sukurti arba sukuriama bauginanti, priešiška, žeminanti ar įžeidžianti aplinka (Lietuvos Respublikos lygių galimybių įstatymo 2 straipsnio 7 dalis). Priekabiavimas gali pasireikšti žodžiu ir raštu, rečiau – fiziniais veiksmais. Priekabiavimo metu gali būti taikomi įžeidūs komentarai, juokeliai, žeminimas, nesidalijama reikiama svarbia informacija, asmuo atribojamas nuo kitų kolegų, susitikimų arba pasitarimų, ignoruojamas, jam skiriamos su darbinėmis funkcijomis nesusijusios užduotys ir pan. Pagrindinis smurto ir priekabiavimo skirtumas yra tai, kad priekabiavimas yra tęstinis procesas, t. y. – pasikartojantis nepriimtinas elgesys, o smurtas dažniausiai būna vienkartinis, staigus (ūmus) netinkamo elgesio proveržis. Smurtas ir priekabiavimas – tai žmogaus teisių pažeidimas, darantis žalą tiek asmens, tiek visos Administracijos gerovei.
   11. ***Seksualinis priekabiavimas*** – nepageidaujamas užgaulus, žodžiu, raštu ar fiziniu veiksmu išreikštas seksualinio pobūdžio elgesys su asmeniu, turint tikslą pakenkti asmens orumui, ypač sukuriant bauginančią, priešišką, žeminančią ar įžeidžiančią aplinką (Lietuvos Respublikos moterų ir vyrų lygių galimybių įstatymo 2 straipsnio 6 dalis).
   12. ***Psichosocialinis veiksnys* –** veiksnys, kuris dėl darbo sąlygų, darbo reikalavimų, darbo organizavimo, darbo turinio, darbuotojų tarpusavio arba darbdavio ir darbuotojų tarpusavio santykių sukelia darbuotojui psichologinį stresą.
   13. ***Psichosocialinė rizika* –** rizika darbuotojų psichinei ir fizinei sveikatai bei socialinei gerovei, kurią kelia psichosocialiniai veiksniai, susiję su darbo santykiais.
   14. ***Stresas* –** darbuotojo reakcija į nepalankius darbo sąlygų, darbo reikalavimų, darbo organizavimo, darbo turinio, darbuotojų tarpusavio santykių ir (ar) santykių su darbdaviu ir (ar) trečiaisiais asmenimis psichologinius veiksnius.
2. Kitos Apraše naudojamos sąvokos suprantamos ir aiškinamos taip, kaip jos apibrėžtos Lietuvos Respublikos darbo kodekse, Darbuotojų saugos ir sveikatos įstatyme ir Psichosocialinės rizikos vertinimo metodiniuose nurodymuose.

**III SKYRIUS**

**SMURTO IR PRIEKABIAVIMO ATPAŽINIMAS**

6. Administracijoje turi būti gerbiamas kito asmens orumas, mandagiai ir pagarbiai bendraujama, darbuotojų elgesiu užtikrinama darbo aplinka, kurioje kitas asmuo nepatirtų priešiškų, neetiškų, žeminančių, agresyvių, užgaulių, įžeidžiančių veiksmų.

7. Administracijoje draudžiama priekabiauti ir (ar) smurtauti, neetiškai ir nepagarbiai elgtis su darbuotojais ir kitais asmenimis (trečiaisiais asmenimis ir kt.).

8. Smurtas ir priekabiavimas, įskaitant psichologinį smurtą, smurtą ir priekabiavimą dėl lyties (smurtas ir priekabiavimas nukreiptas prieš darbuotoją dėl jo lyties arba neproporcingai paveikiantis tam tikros lyties asmenis, įskaitant seksualinį priekabiavimą) – bet koks nepriimtinas elgesys ar jo grėsmė, nesvarbu, ar nepriimtinu elgesiu vieną kartą ar pakartotinai siekiama padaryti fizinį, psichologinį, seksualinį ar ekonominį poveikį, ar nepriimtinu elgesiu šis poveikis padaromas arba gali būti padarytas, ar tokiu elgesiu įžeidžiamas darbuotojo orumas arba sukuriama bauginanti, priešiška, žeminanti ar įžeidžianti aplinka ar (ir) atsirado arba gali atsirasti fizinė, turtinė ir (ar) neturtinė žala.

1. Darbo aplinkoje smurtas gali pasireikšti tarp to paties lygmens kolegų (horizontalus smurtas), tarp vadovų ir jų pavaldinių (vertikalus smurtas) bei darbuotojų ir kitų asmenų (trečiųjų asmenų ir kt.)

10. **Smurtas ir priekabiavimas draudžiamas:**

10.1. darbo vietose, įskaitant viešąsias ir privačias vietas, kai darbuotojas yra darbdavio žinioje ar atlieka jam pavestas pareigas;

10.2. pertraukų pailsėti ir pavalgyti metu arba naudojantis buities, sanitarinėmis ir higienos patalpomis;

10.3. su darbu susijusių išvykų, kelionių, mokymų, renginių ar socialinės veiklos metu;

10.4. su darbu susijusio bendravimo, įskaitant bendravimą informacinėmis ir elektroninių ryšių technologijomis, metu;

10.5. pakeliui į darbą ar iš darbo.

11. Siekiant įvertinti, ar situacija laikytina seksualiniu priekabiavimu, verta atkreipti dėmesį į toliau išvardytus pagrindinius aspektus (sąrašas nėra baigtinis):

12.1. Ar tai asmens orumą menkinantis elgesys (priverčia jaustis nepatogiai, nejaukiai)?

12.2. Ar tai bauginančią, priešišką, žeminančią ar įžeidžiančią aplinką sukuriantis elgesys?

12.3. Ar žodžiu, raštu ar fiziniu veiksmu išreikštas elgesys yra nepageidaujamas, užgaulus?

12.4. Ar žodžiu, raštu ar fiziniu veiksmu išreikštas elgesys yra intymaus pobūdžio?

13. Seksualinis priekabiavimas gali pasireikšti įvairiais būdais ir sukurti nepageidaujamą, nemalonią, bauginančią, žeminančią ar įžeidžiančią darbo aplinką.

14. Administracijoje nepriimtinu elgesiu, kuris kenkia darbuotojo emocinei, o sunkiais atvejais – psichinei ir fizinei sveikatai, laikoma:

14.1. nepriimtinas ar nepageidaujamas fizinis kontaktas (pavyzdžiui, fizinis prisilietimas, glostymas, plekštelėjimas, grybštelėjimas, siekimas prisiliesti (apkabinti), prisitraukti arčiau kito asmens ir kt.) ar tokio fizinio kontakto reikalavimas;

14.2. nepadoraus turinio informacijos demonstravimas ar siuntimas;

14.3. įkyrus domėjimasis apie privatų gyvenimą, intymius santykius;

14.4. nepageidaujami komentarai dėl išvaizdos, kūno formos, aprangos;

14.5. įžeidžiantys juokai, patyčios, apkalbos, gandai, šmeižtas, užgaulūs gestai;

14.6. tyčinis darbuotojo izoliavimas darbinėje veikloje;

14.7. informacijos, nesusijusios su darbuotojo funkcijomis, apie jį rinkimas ir (arba) platinimas;

14.8. elgesys, kuriuo siekiama riboti asmens apsisprendimo laisvę;

14.9. poveikis darbuotojui, siekiant tam tikrų su darbu nesusijusių funkcijų (paslaugų) atlikimo ir kt.

15. Administracijos darbuotojai turi laikytis Biržų rajono savivaldybės administracijos darbo tvarkos taisyklėse nustatytos darbo etikos, kuria siekiama sukurti darbo aplinką, ginančią ir saugančią darbuotojo garbę ir orumą, fizinį ar psichologinį neliečiamumą. Pagrindinės Administracijos darbuotojų elgesio taisyklės numatytos Aprašo 1 priede, taip pat Asmenų, dirbančių Biržų rajono savivaldybės administracijoje, antikorupcinio elgesio taisyklėse (nuoroda interneto puslapyje – <https://www.birzai.lt/savivaldybe/korupcijos-prevencija/pranesimai-apie-korupcija/127>).

16. Jeigu smurtas ir (arba) priekabiavimas vyko kito darbuotojo atžvilgiu, stebint kitiems darbuotojams, **būtina** padrąsinti jį kalbėti apie tai, skatinti kreiptis į šiuos veiksmus atlikusį darbuotoją ir nedelsiant jam pranešti, kad toks elgesys yra nepageidaujamas;

17. **Svarbu**:

17.1. netoleruoti smurto ir (arba) priekabiavimo darbe ir imtis prevencinių veiksmų šiems veiksmams sustabdyti;

17.2. pastebėjus nepriimtiną elgesį, netoleruoti jo, nelaikyti jo pokštu ar nevykusiu pajuokavimu, neskatinti tokio elgesio pritariančia šypsena, juoku ar kitais nepriimtiną elgesį palaikančiais veiksmais;

17.3. suprasti, kokie gestai, žodžiai, komentarai, elgesys ar kiti veiksmai yra nepriimti, netoleruotini bei sukuria žeminančią, įžeidžiančią darbinę aplinką;

17.4. rinkti bei saugoti netoleruotino elgesio/galimo psichologinio smurto ar priekabiavimo įrodymus (vaizdo ir garso įrašus, žinutes, nuotraukas ir kt.);

17.5. patyrus nepriimtiną elgesį, turintį smurto ir priekabiavimo požymių, patartina ramiai, mandagiai informuoti taip besielgiantį asmenį, kad šis elgesys nepriimtinas ir turi būti nutrauktas, o pastarajam nepakeitus savo elgesio – pranešti tiesioginiam vadovui ar atsakingam asmeniui. Informavimas apie nepriimtiną elgesį galimas ir elektroniniu laišku.

**IV SKYRIUS**

**PRANEŠIMŲ APIE SMURTĄ IR (AR) PRIEKABIAVIMĄ TEIKIMO, JŲ REGISTRAVIMO IR NAGRINĖJIMO TVARKA**

18. Pranešimų apie smurtą ir priekabiavimą tyrimas grindžiamas šiais pagrindiniais principais:

18.1. betarpiškumo – visiems su atveju susijusiems asmenims (nukentėjusiajam, skundžiamajam, liudytojui (-ams) sudaromos visos galimybės pateikti paaiškinimus dėl savo veiksmų;

18.2. operatyvumo – pranešimai nagrinėjami per kiek įmanoma trumpiausią terminą;

18.3. pagalbos nukentėjusiajam – gavus pranešimą dėl priekabiavimo ir (arba) smurto, sudaromos psichologiškai saugios darbo sąlygos;

18.4. objektyvumo ir nešališkumo – tyrimas atliekamas objektyviai, neturint išankstinių nuostatų dėl aplinkybių vertinimo;

18.5. nekaltumo – skundžiamasis laikomas nekaltu, kol bus priimtas sprendimas dėl pažeidimo ar jo netinkamo elgesio.

19. Administracijos darbuotojas, pagrįstai manantis, kad prie jo ar kito asmens yra priekabiaujama ir (ar) naudojamas smurtas, Personalo skyriaus vedėjui (toliau – atsakingas asmuo) raštu tiesiogiai ar el. paštu [smurtas.priekabiavimas@birzai.lt](mailto:smurtas.priekabiavimas@birzai.lt) pateikia patvirtintos formos pranešimą (2 priedas) ir turimus įrodymus.

20. Pranešimas pateikiamas per kiek įmanoma trumpiausią laiką nuo skundžiamų veiksmų padarymo arba paaiškėjimo dienos.

21. Pranešime turi būti nurodyti išsamūs paaiškinimai apie patirto smurto ir (ar) priekabiavimo situaciją, smurto apraiškas ir aplinkybes, nurodyti galimi liudytojai, pridėti turimi įrodymai (pavyzdžiui, garso įrašai, susirašinėjimas ir pan.).

22. Visus pranešimus apie galimą smurtą ir (ar) priekabiavimą atsakingas asmuo registruoja, pranešimus ir susijusius dokumentus saugo neviešoje byloje laikantis konfidencialumo ir asmens duomenų apsaugos reikalavimų.

23. Atsakingas asmuo apie gautą pranešimą, nedelsiant, bet ne vėliau kaip kitą darbo dieną, informuoja Administracijos direktorių, o jo nesant – Administracijos direktoriaus pavaduotoją.

24. Siekiant taikiai išspręsti kilusius nesutarimus ir esant nukentėjusio darbuotojo prašymui, Administracijos direktorius gali taikyti neformalų pokalbį su skundžiamuoju darbuotoju, dalyvaujant ar nedalyvaujant besiskundžiančiam asmeniui arba perduoti pranešimą tirti iš anksto sudarytai komisijai.

25. Komisijos pirmininkas, ne vėliau kaip per 2 darbo dienas, gavęs pranešimą apie galimą smurtą ir (ar) priekabiavimą, organizuoja komisijos posėdį ir su pranešimo turiniu supažindina jos narius.

26. **Pagrindinės komisijos funkcijos:**

26.1. įvertinti gautą informaciją apie patirtą smurtą ir (ar) priekabiavimą per įmanomai trumpiausią laiką, bet ne vėliau kaip per 5 darbo dienas nuo pranešimo gavimo dienos;

26.2. apklausti pranešimą pateikusį asmenį ir asmenį, kurio elgesys skundžiamas (šalys apklausiamos atskirai). Prireikus apklausti kitus asmenis, galinčius suteikti papildomos informacijos, jei to pageidauja pranešimą pateikęs darbuotojas;

26.3. esant būtinybei, surinkti papildomą informaciją susijusią su pranešimu, išsiaiškinti papildomas įvykio aplinkybes;

26.4. išnagrinėti smurto ir priekabiavimo darbe atvejį per įmanomai trumpiausią laiką, bet ne vėliau kaip per 1 mėnesį nuo pranešimo gavimo dienos;

26.5. išnagrinėjus smurto ir priekabiavimo darbe atvejį, pateikti išvadą Administracijos direktoriui, kuris priima sprendimą dėl tolimesnių veiksmų ir (ar) priemonių taikymo. Apie priimtą sprendimą informuoti darbuotoją, pateikusį pranešimą.

27. Pranešimo tyrimo terminas Administracijoje gali būti pratęsiamas tik tuo atveju, jei dėl pateisinamų aplinkybių (ligos ir pan.) nėra galimybės apklausti pranešimą pateikusio asmens, nukentėjusiojo, asmens, kurio elgesys skundžiamas, ar liudytojo.

28. Sprendimą dėl termino pratęsimo priima komisijos pirmininkas.

29. **Komisija turi teisę:**

29.1. siūlyti Administracijos direktoriui nukentėjusiam suteikti kasmetines atostogas ne pagal numatytą grafiką, kol bus nagrinėjamas pranešimas;

29.2. jei sunku išsiaiškinti nepriimtino elgesio aplinkybes ar abejojama pranešimo dėl patirto nepriimtino elgesio pagrįstumu, suderinus su Administracijos direktoriumi, kreiptis konsultacijai į psichologą;

29.3. teikti pasiūlymus Administracijos direktoriui dėl tolimesnių veiksmų priėmimo nukentėjusiojo ir asmens, kuris elgėsi ar galimai elgėsi nepriimtinai, atžvilgiu;

29.4. rekomenduoti Administracijos direktoriui atmesti pranešimą, kaip nepagrįstą.

30. Prieš pradedant pranešimo tyrimą, komisijos nariai privalo užpildyti nešališkumo deklaraciją (3 priedas).

31. Atliekant pranešimo tyrimą komisijos nariai privalo užtikrinti pranešimą pateikusio asmens, nukentėjusiojo, asmens, kurio elgesys skundžiamas, ir liudininkų (jei jų yra) konfidencialumą ir laikytis teisės aktų, reglamentuojančių asmens duomenų apsaugą reikalavimų. Komisijos nariams draudžiama atskleisti bet kokią su tyrimu susijusią informaciją asmenims, nedalyvaujantiems tyrimo procedūroje.

32. Darbuotojui, pateikusiam pranešimą, nukentėjusiajam užtikrinamas konfidencialumas pagal Lietuvos Respublikoje galiojančius teisės aktus ir gali būti taikomos apsaugos ir pagalbos jam priemonės (darbo rotacija, darbuotojo perkėlimas į kitą darbo vietą (nepažeidžiant DK ir Valstybės tarnybos įstatymo nuostatų), atostogų suteikimas, galimybė naudotis visų reikalingų specialistų (psichologų, psichiatrų ir kt.) paslaugomis ir kt.).

33. Bet koks persekiojimas ar priešiškas elgesys prieš darbuotoją, kuris pateikė pranešimą dėl patirto smurto ir priekabiavimo, yra draudžiamas ir yra laikomas šiurkščiu darbo pareigų pažeidimu ar šiurkščiu tarnybiniu nusižengimu.

**V SKYRIUS**

**BAIGIAMOSIOS NUOSTATOS**

34. Aprašas peržiūrimas ir atnaujinamas atsižvelgiant į gautus pranešimus apie smurtą ir priekabiavimą, nustatytus smurto ir priekabiavimo atvejus, pasikeitus galimiems jų pavojams ar atsiradus naujų arba pareikalavus Lietuvos Respublikos valstybinės darbo inspekcijai.

35. Darbdavys įsipareigoja periodiškai, tačiau ne rečiau kaip kartą per trejus metus organizuoti darbuotojams įvairių formų mokymus dėl smurto ir priekabiavimo pavojaus ir jo prevencijos.

36. Už melagingą pranešimą darbuotojas atsako Lietuvos Respublikos teisės aktų nustatyta tvarka.

37. Administracijos darbuotojai su šiuo Aprašu supažindinami dokumentų valdymo sistemos „Avilys“ priemonėmis arba pasirašytinai.

38. Šio Aprašo nuostatų nesilaikymas laikomas šiurkščiu darbo pareigų pažeidimu pagal Lietuvos Respublikos darbo kodekso 58 straipsnio 3 dalies 4 punktą ar šiurkščiu tarnybiniu nusižengimu pagal Lietuvos Respublikos valstybės tarnybos įstatymo 5 dalies 1 punktą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Biržų rajono savivaldybės administracijos

smurto ir priekabiavimo politikos

1 priedas

**PAGRINDINĖS ADMINISTRACIJOS DARBUOTOJŲ ELGESIO TAISYKLĖS**

**NEPRIIMTINAS ELGESYS** (sąrašas nebaigtinis):

* darbo sąlygų bloginimas;
* nepagrįsta kritika dėl atliktų užduočių;
* tikrovės neatitinkančios informacijos, galinčios padaryti žalos darbuotojo garbei ir orumui, skleidimas;
* nemalonūs skirtingo turinio komentarai;
* darbuotojo atribojimas nuo kolektyvo ir bendrų veiklų;
* nesidalinimas reikiama informacija;
* nuolatinis nemotyvuotas darbuotojo prašymų ir poreikių nepaisymas, neigimas;
* neadekvatus darbo krūvio nustatymas;
* manipuliavimas darbo užmokesčiu;
* grasinimai, susiję su darbuotojo finansais;
* keliami neįgyvendinami reikalavimai;
* piktas pašiepimas, kandi ironija;
* laidomos pašaipios pastabos apie darbuotoją, asociatyvūs juokai;
* bendravimas pakeltu tonu, nevaldomos emocijos;
* vieši komentarai, kuriais siekiama darbuotoją pažeminti, sumenkinti, panieka;
* įžeidimai, siekiant sumažinti darbuotojo pasitikėjimą savimi;
* veiksmai, pareiškimai ar gestai, kurie nukreipti į darbuotojo savigarbą ir savivertę, siekiant pažeminti;
* prieš darbuotojo valią jo organizmui daromas neteisėtas, tyčinis fizinis poveikis ir kt.

**PRIIMTINAS ELGESYS** (sąrašas nebaigtinis):

* atviras ir teisingas bendravimas;
* abipusiai naudingo konfliktų sprendimo priėmimas;
* noras siekti kompromiso;
* nuomonės vertinimas;
* išklausymas be išankstinio nusistatymo;
* pagarbus ir tolerantiškas elgesys su kolegomis;
* elgesys, leidžiantis darbo metu kitiems jaustis fiziškai ir emociškai saugiai;
* pagalbos profesinėje veikloje suteikimas kitiems kolegoms;
* dalijimasis patirtimi ir žiniomis;
* savo profesinių klaidų pripažinimas;
* nepiktnaudžiavimas suteiktomis galiomis ar suteiktais įgaliojimais ir kt.

**NEPAMIRŠKITE, JŪS TURITE TEISĘ:**

* dirbti saugioje darbo aplinkoje be smurto ir priekabiavimo apraiškų;
* turėti aiškiai apibrėžtas darbo funkcijas ir atsakomybę;
* dalyvauti mokymuose, skirtuose smurto ir priekabiavimo prevencijai;
* rūpintis savo kultūros darbe puoselėjimu ir bendravimo kokybe;
* derinti darbo ir asmeninio gyvenimo poreikius;
* dalyvauti vertinant profesinę riziką;
* teikti pasiūlymus smurto ir priekabiavimo prevencijos klausimais;
* naudotis numatytomis smurto ir priekabiavimo prevencijos priemonėmis.

Smurtas ar priekabiavimas, įskaitant psichologinį smurtą ir smurtą ar priekabiavimą dėl lyties (smurtas ar priekabiavimas, nukreiptas prieš asmenis dėl jų lyties arba neproporcingai paveikiantis tam tikros lyties asmenis, įskaitant seksualinį priekabiavimą), diskriminacinio pobūdžio veiksmai ar garbės ir orumo pažeidimas kitų darbuotojų ar trečiųjų asmenų atžvilgiu darbo metu ar darbo vietoje laikomi **šiurkščiu darbo pareigų pažeidimu** (pagal Lietuvos Respublikos darbo kodekso 58 straipsnio 3 dalies 4 punktą) ar **šiurkščiu tarnybiniu nusižengimu** (pagal Lietuvos Respublikos valstybės tarnybos įstatymo 5 dalies 1 punktą).

**Elkitės su kolegomis taip, kaip norėtumėte, kad kolegos elgtųsi su Jumis!**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Biržų rajono savivaldybės administracijos

smurto ir priekabiavimo politikos

2 priedas

**PRANEŠIMAS APIE**

**GALIMAI PATIRTĄ SMURTĄ IR (AR) PRIEKABIAVIMĄ**

Biržų rajono savivaldybės administracijos

direktoriui

\_\_\_\_\_\_\_\_\_\_\_\_

*(data)*

|  |  |  |
| --- | --- | --- |
| **Bendrieji duomenys:** | | |
| Darbuotojo pareigos: |  |
| Darbuotojo vardas, pavardė: |  |
| Galimai patirto smurto ir (ar) priekabiavimo data, vieta, laikas, kitos svarbios faktinės aplinkybės: |  |
| **Kokia smurto forma naudota:** | |
| □ ***Fizinis:*** užgauliojimas veiksmais (pargriovimas,, kumštelėjimas, spjaudymas, daiktų atiminėjimas, ar gadinimas ir kt.) | |
| □ ***Elektroninis:*** smurtaujama susirašinėjant el. paštu, socialiniuose tinkluose, naudojantis ryšio priemonėmis (asmeninių gyvenimo detalių viešinimas, nemalonių žinučių ar el. laiškų gavimas ir kt.) | |
| □ ***Psichologinis, emocinis smurtas:*** žeidžiantys žodžiai, pastabos, grasinimai, draudimai, kaltinimai, patyčios, gąsdinimai ir kt.) | |
| Ar tai pasikartojantys veiksmai, trunkantys ilgą laiką (pateikite papildomą svarbią informaciją) |  |
| Duomenys apie galimai smurtaujantį (-ius) ir (ar) priekabiaujantį (-ius) asmenį (-is): | |
| Darbuotojo (-ų) pareigos: |  |
| Darbuotojo (-ų) vardas ir pavardė: |  |
| Liudytojų kontaktiniai duomenys: |  |

|  |  |  |
| --- | --- | --- |
|  |  |  |

(darbuotojo vardas ir pavardė) (parašas)

Biržų rajono savivaldybės administracijos

smurto ir priekabiavimo politikos

3 priedas

**KOMISIJOS SMURTO IR PRIEKABIAVIMO DARBE ATVEJAMS NAGRINĖTI**

**NARIO NEŠALIŠKUMO DEKLARACIJA**

20\_\_\_ m. \_\_\_\_\_\_\_\_\_\_\_\_\_d.

Biržai

Aš, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, atlikdamas (-a) smurto ir priekabiavimo atvejams

*(vardas, pavardė)*

nagrinėti komisijos nario (-ės) funkcijas, p a s i ž a d u:

1. Laikytis lygiateisiškumo, nešališkumo, skaidrumo, viešumo, konfidencialumo principų bei objektyviai atlikti man, kaip nuolatinės komisijos nariui (-ei), pavestas funkcijas.

2. Laikytis teisės aktų, reguliuojančių asmens duomenų tvarkymą ir apsaugą, nuostatų – neatskleisti komisijos posėdyje nagrinėjant smurto ir priekabiavimo atvejus sužinotų asmens duomenų kitiems asmenims, įskaitant ir kitus darbuotojus, neturintiems teisės su jais susipažinti.

3. Nusišalinti, jeigu dėl nuolatinės komisijos posėdyje svarstomo klausimo galėtų kilti viešųjų ir privačių interesų konfliktas.

Komisijos narys (-ė)                     \_\_\_\_\_\_\_\_\_\_\_                       \_\_\_\_\_\_\_\_\_\_\_\_\_\_\_\_\_\_\_

*(parašas)                            (vardas ir pavardė)*